เงินกู้บุคคลหด
สัญญาณเริ่มดีฟองสบู่ไม่แรงสินเชื่อส่วนบุคคลเริ่มหด ยอดสินเชื่อคงค้างบัตรเครดิตเดือน ก.พ. ลดลง แต่จำนวนบัตรเพิ่มขึ้น
22 เม.ย. 2556

สัญญาณเริ่มดีฟองสบู่ไม่แรงสินเชื่อส่วนบุคคลเริ่มหด ยอดสินเชื่อคงค้างบัตรเครดิตเดือน ก.พ. ลดลง แต่จำนวนบัตรเพิ่มขึ้น 
สายนโยบายสถาบันการเงิน ธนาคารแห่งประเทศไทย (ธปท.) ได้ประกาศตัวเลขธุรกิจบัตรเครดิตล่าสุดเดือน ก.พ. 2556 พบว่า ในระบบมียอดคงค้างสินเชื่อบัตรเครดิตทั้งสิ้น 2.14 แสนล้านบาท ลดลงจากเดือนก่อน 5,710 ล้านบาท ลดลง 2.33% ส่วนปริมาณบัตรเครดิตทั้งสิ้น 17.13 ล้านใบ เพิ่มขึ้นต่อเนื่อง โดยเพิ่มขึ้น 1.03 แสนใบ หรือเพิ่มขึ้น 0.61% เทียบกับเดือนก่อนหน้า ซึ่งเป็นการเพิ่มขึ้นในส่วนของบริษัทที่ไม่ใช่สถาบันการเงิน (นันแบงก์) 7.1 หมื่นบัญชี และที่เหลืออีก 3.21 หมื่นบัญชีเกิดจากธนาคารพาณิชย์
ทั้งนี้ ปริมาณการใช้จ่ายรวมของบัตรเครดิตทั้งระบบมีมูลค่า 1.11 แสนล้านบาท ลดลง 1.22 หมื่นล้านบาท หรือลดลง 9.88% เทียบกับเดือนก่อนหน้า ซึ่งเป็นการลดลงของผู้ให้บริการบัตรเครดิตทุกประเภท 
หากพิจารณาการใช้จ่ายผ่านบัตรเครดิตแยกตามประเภทต่างๆ พบว่ายอดการใช้จ่ายทุกประเภทลดลง โดยในเดือน ก.พ. ของปีนี้มียอดการใช้จ่ายในประเทศไทยทั้งสิ้น 9.1 หมื่นล้านบาท ลดลงจากเดือนก่อนหน้า 9,630 ล้านบาท หรือลดลง 9.56%
ปริมาณการเบิกเงินสดล่วงหน้าผ่านบัตรเครดิตมีทั้งสิ้น 1.41 หมื่นล้านบาท ลดลง 1,740 ล้านบาท หรือลดลง 11.01% ขณะที่ปริมาณการใช้จ่ายในต่างประเทศมีทั้งสิ้น 5,900 ล้านบาท ลดลง 795 ล้านบาท คิดเป็นการลดลง 11.89% เทียบกับเดือนก่อนหน้า ซึ่งสัดส่วนใกล้เคียงกับการเบิกเงินสดล่วงหน้า
สำหรับธุรกิจสินเชื่อส่วนบุคคลภายใต้การกำกับดูแลของ ธปท. ล่าสุดเดือน ก.พ. ของปีนี้ พบว่ายอดสินเชื่อส่วนบุคคลและปริมาณบัญชีลดลงเทียบกับเดือนก่อนหน้า โดยในเดือน ก.พ. มียอดคงค้างสินเชื่อส่วนบุคคลทั้งสิ้น 2.52 แสนล้านบาท ลดลง 1,560 ล้านบาท หรือลดลง 0.62% ซึ่งธนาคารพาณิชย์เท่านั้นที่ยอดสินเชื่อยังเพิ่มขึ้น ขณะที่จำนวนบัญชีสินเชื่อบัตรเครดิตในระบบมีทั้งสิ้น 9.8 ล้านบัญชี ลดลงจากเดือนก่อนหน้า 1.78 แสนบัญชี ซึ่งเป็นการลดลงเฉพาะในส่วนของนันแบงก์ 
แหล่งข่าวจาก ธปท. เปิดเผยว่า ปริมาณการใช้จ่ายผ่านบัตรเครดิตจะเพิ่มหรือลดตามเทศกาล แต่ปริมาณสินเชื่อส่วนบุคคลที่เริ่มลดความร้อนแรงลง สะท้อนภาพการเข้มงวดสินเชื่อของสถาบันการเงินมากขึ้น หลังจากที่พบว่าสินเชื่อส่วนบุคคลมีหนี้เสียเพิ่มขึ้นเช่นกัน